Ego Wilelmus de Usernia notum facio universis præsentes litteras inspecturis, quod Elisabeth, relicta Renaldi Senebrun, pro remedio animæ suæ et animarum antecessorum suorum, dedit et concessit ecclesiæ Cluniacensi in perpetuum quoddam plastrum in burgo Montis Moreti, juxta grangiam ejusdem situm, ad ædificium ibidem ad opus ejusdem ecclesiæ construendum. Hanc autem donationem seu concessionem Ricardus, Girardus, ipsius Elisabeth filii, ac Willelmus, ejusdem nepos, laudaverunt, concesserunt et bona fide acceptaverunt. Et tam ipsa Elisabeth, quam liberi prænominati inde se devestientes, ecclesiam Cluniacensem de plastro illo investierunt. Ut autem hæc præmissa donatio firmitatem obtineat inconcussam, ad preces et instanciam partium sigillum meum præsentibus litteris duxi apponendum. Actum anno Domini Mº CCº XXXº IIIIº, mense septembris.